Skoleskibet DANMARKs nye kaptajn hedder Ulrich Skovbo-Johannesen og tiltræder den 1. maj 2022. Med 
Ulrich får skoleskibet en kaptajn med rødder i Thy og med mange års erfaring fra både handelsflåde og 
sejlskibe.

Ulrich Skovbo-Johannesen. Det er navnet på den nye kaptajn for Skoleskibet Danmark. - Med min baggrund og interesse blev jeg nødt til at søge jobbet som kaptajn på Skoleskibet DANMARK, selvom jeg sad i et godt job, siger Ulrich Skovbo-Johannesen. Det lå ellers ingenlunde i kortene, at den nye kaptajn skulle arbejde til søs. Der er ingen sømænd i kaptajnens familie, men thyboen var gymnasietræt og ledte efter et alternativ. En god kammerat havde været på togt med Skoleskibet DANMARK, og det fangede Ulrich Skovbo-Johannesens interesse. Tilfældigheder gjorde, at det blev Georg Stage, som Ulrich stævnede ud med i 2001, og her fandt han hurtigt ud af, at fremtiden skulle ligge inden for søfart. Efterfølgende levede Ulrich Skovbo-Johannesen en backpacker-tilværelse på sejlskibe på Middelhavet, Stillehavet og i Fjernøsten. Sidenhen besluttede han at læse til skibsfører og dimmiterede i 2008, hvor han blev ansat som styrmand på Royal Artic Line. Vil værne om det unikke læringsmuljø Siden 2012 har thyboen dog sejlet som styrmand og overstyrmand på Norges største sejlskib, Statsraad Lehmkuhl, som er hjemhørende i Bergen. Dog ser kaptajnen nu frem til at sejle Skoleskibet Danmark. - Det er en unik mulighed og en kæmpe drøm at sejle Skoleskibet DANMARK videre og værne om den unikke og stærke historie, som det repræsenterer. Som ny kaptajn vil jeg være ydmyg overfor opgaven og læne mig op ad de erfarne kræfter i besætningen og på driftskontoret. Jeg glæder mig til at fortsætte den linje, som Kurt Andersen har stået for og til at gøre mit til, at Skoleskibet fortsat er en god arbejdsplads og et helt unikt læringssted for besætning og elever, siger han. Selvom Ulrich er ansat som kaptajn, er hans første togt – togt 112 - med Skoleskibet som overstyrmand. Men når DANMARK i august sætter kursen mod New York er det med Ulrich Skovbo-Johannesen som øverst ansvarlig på broen.